SKRIFTLIG FORESPØRGSEL P-3175/00

af Mariotto Segni (UEN) til Kommissionen

(4. oktober 2000)

Om: Kattaralsk feber hos får (blå tunge)

Kvægavlen på Sardinien befinder sig i en alvorlig situation på grund af spredningen af sygdommen kattaralsk feber hos får, også kendt under navnet blå tunge, som kan forvolde omfattende skader på fåre-, gede- og kvægopdræt samt på den vilde fauna, der er modtagelig for denne virusinfektion.

Spredningen af denne virus er sket overordentlig hurtigt, og den vil snart kunne ramme andre områder i EU, f.eks. Korsika.

På nuværende tidspunkt er mere end 33 000 får allerede blevet slået ned.

Kommissionen har tidligere sørget for finansiel støtte til områder, der var ramt af katastrofer af lignende art, over EUGFL's veterinærfond med det formål at begrænse smitte, støtte forskning med henblik på udvikling af vaccine og yde erstatning til kvægavlere, der har måttet slå deres dyr ned.

Situationen på Sardinien er ekstremt faretruende. Kommissionen anmodes om på denne baggrund at besvare følgende:

- Hvilke konkrete initiativer overvejes i øjeblikket for at inddæmme denne virus?

- Hvilke foranstaltninger kan der træffes for at yde finansiel støtte og erstatning i forbindelse med nedslagtningen af kvæg, manglende indtægter og genetablering af besætningerne.

- Hvordan vil Kommissionen medvirke til at genskabe balancen på markedet for fåremælks- og -kødprodukter?

- På hvilken måde vil Kommissionen støtte forskningen med henblik på at undgå uoprettelige skader mange steder i EU?

Svar afgivet på Kommissionens vegne af David Byrne

(10. november 2000)

Kommissionen er bekendt med, at den kataralske feber, blue tongue, har hærget på Sardinien siden slutningen af august 2000.

I tyve år er der ikke konstateret tilfælde af blue tongue, men i 1998 dukkede sygdommen atter op i Europa, denne gang på Rhodos. I løbet af 1999 bredte sygdommen sig til en stor dele af Grækenland og også det sydlige Bulgarien. I slutningen af 1999 blev der registreret tilfælde i Tunesien.

Denne situation har fået Kommissionen til at tage adskillige initiativer på det lovgivningsmæssige område og også inden for forskning.

På det lovgivningsmæssige område har Kommissionen fremsat et forslag til Rådets direktiv om specifikke bestemmelser vedrørende foranstaltninger til bekæmpelse og udryddelse af bluetongue hos får(1), som Rådet fik til behandling fik sidste år. Teksten vil kunne vedtages snarest under det franske formandskab. Vedrørende foranstaltninger til forebyggelse af spredning af epidemien ud over de områder, der hidtil har været berørt, er der vedtaget bestemmelser til begrænsning af transport af dyr, som er udsat for at få sygdommen. For så vidt angår Fællesskabets deltagelse i de finansielle tab, som epidemien har forårsaget på Sardinien, vil dette ske inden for rammerne af Rådets afgørelse nr. 90/424/EØF af 26. juni 1990 om visse udgifter på veterinærområdet(2) i henhold til samme procedure som den, der er vedtaget under lignende omstændigheder for Grækenland.

På forskningsområdet er det videnskabelige udvalg blevet spurgt, om det er relevant at vaccinere med den eneste vaccine, der kan fås på markedet, som er en svækket vaccine, der produceres af et sydafrikansk laboratorium. Vedrørende dette vigtige spørgsmål har udvalget udtalt sig til fordel for vaccinering med

den sydafrikanske vaccine, når sygdommen får endemisk karakter på grund af, at vinteren ikke bliver tilstrækkelig lang og kold til at afbryde sygdomsforløbet. Som opfølgning på denne udtalelse har Kommissionen oprettet to vaccinebanker, som svarer til hhv. behovet i Grækenland (tre serotyper) og i den sydlige del af Vesteuropa (en serotype).

Udvalget har for øvrigt givet udtryk for ønsket om, at undersøgelserne af den vaccine, der sælges i Sydafrika, færdiggøres, især for så vidt angår anvendelse på racer, som den ikke oprindeligt var tiltænkt (køer og geder). Kommissionen har derfor iværksat et udbud for at få interesserede institutioner til at indsende forslag desangående. Udvalget har foreslået, at der tilskyndes til forskning i vacciner af en nyere generation, og at der afsættes offentlige midler hertil. Kommissionen er rede til at støtte alle velbegrundede ansøgninger vedrørende forskningsprogrammer, som letter udvikling og markedsføring af en ny vaccine, der ikke har de bivirkninger, som den svækkede afrikanske vaccine har. Endelig har Kommissionen godkendt et stort forskningsprojekt om at ajourføre eksisterende data om smittebærerne i Middelhavsområdet, som indtil august 2000 var mest udsat for smitte.

Kommissionen har med andre ord sat alt ind på at finde svar på de spørgsmål, som denne meget foruroligende epidemi uden fortilfælde har rejst. Den vil gøre alt, der står i dens magt, for sammen med de italienske myndigheder at afhjælpe den situation, som de sardiske landmænd står over for.

Kommissionen vil evaluere sygdommens indvirkning på fårebestanden. I overensstemmelse med artikel 21 i forordning (EF) nr. 2467/98 om den fælles markedsordning for fåre- og gedekød(3) kan der træffes undtagelsesforanstaltninger til støtte for et marked, der berøres af begrænsninger af den frie vareomsætning, når disse begrænsninger skyldes, at der anvendes forholdsregler til bekæmpelse af udbredelsen af sygdomme hos dyr.

(1) EFT C 342 E af 30.11.1999.

(2) EFT L 224 af 18.8.1990.

(3) EFT L 312 af 20.11.1998.